钦定古今图书集成/明伦汇编/官常典/第519卷 > 完颜仲元
## 钦定古今图书集成/明伦汇编/官常典/第519卷 > 完颜仲元

按《金史》本传：“仲元本姓郭氏，中都人。大安中，李雄募
兵，仲元与完颜阿邻俱应募，数有功。贞祐三年，与阿
邻俱累功至节度。仲元为永定军节度使，赐姓完颜
氏。仲元在当时兵最强，号花帽军，人呼为‘郭大相公，
以与阿邻相别。顷之，兼本路宣抚使。八月，遥授知河
间府事。数月，改知济南府事，权山东东路宣抚副使’。”
贞祐四年，山东乏粮，仲元军三万欲于黄河之侧或
陕右分屯，上书乞补京官，且言恢复河朔之策，当诣
阙面陈。诏曰：“卿兄弟鸠集义旅，所在立功，忠义之诚，
皎然可见。朕以参政侯挚与卿素厚，命于彼中行省，
应悉朕心。卿求入见，其意固嘉。东平方危，正赖卿等
相为声援，俟兵势稍缓，即徙军附河屯驻，此时卿来，
盖未晚也。尚思戮力，朕不汝忘。”未几，改河北宣抚副
使。仲元部将李霆等，积功至刺史、提控，仲元奏：“赐金
牌。霆等皆为名将，功名与仲元相埒。仲元屡有功，以
本职为从宜招抚使，计约从坦等军图恢复。”诏以仲元军猥多，差为三等，上等备征伐，中下给戍守，懦弱
者皆罢去。红袄贼千馀人据涟水县，仲元遣提控娄
室率兵击破之，斩首数百，败祝春，擒郭伟，馀众奔溃，
遂复涟水县，仲元兼单州经略使。娄室迁两阶，升职
一等。未几，仲元遥授知归德府事。是岁十月，徙军卢
氏，改商州经略使、权元帅右都监。诏曰：“商、虢、潼关，实
相连属，卿思为万全之计。”未几，潼关失守，仲元军趋
商、虢，复至嵩、汝，皆弗及。仲元上书曰：“去年六月，臣尝
请于朝廷，乞选名将督诸军，臣得摧锋，身先士卒，粮
储不继，竟不果行。今将坐甲待敌，则师老财殚，日就
困敝。”其大概欲伐西夏以张兵势。又曰：“陕西一路，最
为重地，潼关、禁坑及商州诸隘，俱当预备。向者中都、
居庸最为要害，乃由小岭、紫荆绕出我军，腹背受兵，
卒不能守。近日由禁坑出，遂失潼关。可选精兵分地
戍之。”其后乃置秦、蓝守御，及用兵西夏矣。兴定元年，
复为单州经略使，败宋人二千于龟山，复败步骑千
馀于盱眙，败红袄于白里港，获老幼万馀人，皆纵遣
之。宋人围海州，仲元军高桥，令提控完颜阿邻领骑
绕出其后，夹击之，宋兵解去。赐金带，优诏奖谕。红袄
贼陷曹马城，剽掠徐、单之间，提控高琬等分兵击之，
俘生口二千。三年，仲元奏：“州城既固，积粮二十万石，
集乡义军万馀人，并闲训练，足以守御，乞以所部渡
河。”诏屯宿州，与右都监纥石烈德同行帅府事。仲元
有足疾，满百日，诏曰：“卿处置机务，抚存将士，出兵使
李辛可也。”四年，兼保静军节度使，寻为劝农使。五年，
为镇南节度使。元光元年，知凤翔府事。凤翔被围，左
监军石盏合喜来济军，仲元让合喜总兵事，合喜曰：
“公素得众心，不必以官位见让。”仲元请身先士卒，谕
诸将士曰：“凡有奇功者，即承制超擢，及危急，乃辄注
四品以下。”颜盏虾䗫力战功最，辄授通远军节度使。
围解，奏请擅除拜之罪，宣宗嘉其功，皆许之。迁元帅
右监军，授河北东路洮委必剌猛安，赐金五十两、重
币十五端、通犀带，优诏褒谕。正大间，为兵部尚书、皇
太后卫尉，卒。仲元为将，沈毅有谋，南渡后，最称名将
云。